**Raamleping nr …………….**

**Tartu Hooldekodu,** registrikood 75006730, asukohaga Liiva 32, Tartu 50303, Astrid Kütt`i isikus, kes tegutseb põhimääruse alusel, edaspidi nimetatud **ostja** või pool või koos müüjaga pooled

ja

**Osaühing Balti Intermed**, registrikood 10170298, asukohaga Tartu mnt 84D, Tallinn 10112, **Katrin Seeder** isikus, kes tegutseb volikirja alusel, edaspidi nimetatud **müüja** või pool või koos ostjaga pooled,

on leppinud kokku alljärgnevas:

Raamleping (edaspidi *leping*) sõlmitakse hanke „Inkontinentsitoodete ostmine Tartu Hooldekodule 2021“ tulemusena, hanke alusdokumentides esitatud tingimustel ja edukaks tunnistatud pakkumuses esitatud andmete alusel.

1. **Üldsätted**
	1. Pooled juhinduvad lepingust, selle lisadest ja Eesti Vabariigis kehtivatest õigusaktidest.
	2. Ühe lepingupoole reorganiseerimine, omandivormi või omanike muutus ei ole aluseks lepingu muutmiseks või lõpetamiseks.
	3. Lepingu lahutamatuteks osadeks on hanke „Inkontinentsitoodete ostmine Tartu Hooldekodule 2021“ alusdokumendid, Osaühing Balti Intermed edukaks tunnistatud pakkumus ja pakkumuse kohta esitatud selgitused.
	4. Lepingu sõlmimisel on lepingu Lisa 1 aluseks hanke dokument-Tartu Hooldekodu hinnad.pdf
2. **Lepingu ese ja eesmärk**
	1. Lepingu esemeks on inkontinentsitoodete (edaspidi: kaup) müük ja tarnimine ostjale.
	2. Lepingu eesmärk on ostjale vajaliku ja eesmärgipäraseks kasutamiseks sobiva hankes kirjeldatud kauba tarnimise tagamine.
	3. Kauba loetelu ja ühikute hinnad on toodud lepingu Lisas 1.
	4. Lisas 1 toodud kauba kogus on 12 kuu orienteeruv kogus ja ei ole ostjale kohustuslik. Ostjal on õigus vastavalt tegelikule vajadusele muuta ostetava kauba koguseid, kusjuures kehtivad Lisas 1 toodud ühikuhinnad.
	5. Lepingu alusel müüdavate kaupade osas ei vormista pooled täiendavaid kirjalikke müügilepinguid. Igat ostja tellimust käsitletakse müügilepinguna, mille kõik tingimused on fikseeritud käesolevas lepingus.
3. **Lepingu hind ja kauba eest tasumine**
	1. Müüja esitab tarnitud kauba kohta müügiarve, mille ostja kohustub tasuma 14 kalendripäeva jooksul selle esitamisest arvates; arve saadetakse välja e-arvena. Arvel peab olema muuhulgas arve esitamise aluseks oleva lepingu number ja lepingu kuupäev.
	2. Kui ostja ei tasu müüja poolt esitatud arvet õigeks ajaks, on müüjal õigus nõuda viivist 0,025% võlgnevusest iga tasumisega viivitatud päeva eest kuni kohustuste täitmiseni.
4. **Kauba tellimine, tarnimine ja üleandmine**
	1. Ostja kontaktisik esitab tellimuse telefonil 6014140 või e-posti aadressile tellimus@intermed.ee
	2. Müüja tarnib kauba hiljemalt 5 (viie) tööpäeva jooksul tellimuse esitamisest.
	3. Kaup antakse üle ostja kontaktisikule aadressil Liiva 32, Tartu saatedokumendiga, kus peab olema märgitud tarnitava kaubaliigi nimetus ja kogus.
	4. Kauba pakend peab olema terve, vastama pakendiseaduse nõuetele ning ei tohi kanda eksitavat informatsiooni.
	5. Kauba pakendil peab olema teave pakendis oleva toote kohta: suurus, tüüp, materjal, tootekood, säilivustähtaeg, CE-märgistus.
	6. Kauba transpordikulud ostja asukohta kannab müüja.
	7. Tarne loetakse täidetuks, kui müüja ja ostja kontaktisikud on saatedokumendi allkirjastanud.
	8. Ostja kohustub kontrollima kauba saatedokumentide õigsust ja vastavust tarnitud kaubale ning tarnitud kauba vastavust tellimusele ja esitama pretensioonid müüjale 3 (kolme) tööpäeva jooksul kauba vastuvõtmisest.
	9. Ostjal on õigus esitada pretensioon tarbitud kauba nõuetekohasuse osas, kui kauba vastuvõtmisel ei olnud võimalik tuvastada kauba mittenõuetekohasust.
	10. Müüja kohustub oma kulul 2 (kahe) tööpäeva jooksul välja vahetama saatedokumendile, tellimusele või kvaliteedinõuetele mittevastava kauba juhul, kui ostja on mittevastavuse avastanud kauba vastuvõtmisel või 3 (kolme) tööpäeva jooksul vastuvõtmisest ja ostja on müüjat mittevastavusest teavitanud. Juhul, kui kaupa ei ole võimalik välja vahetada, on ostjal õigus vastav kaup hankida kolmandatelt isikutelt ning nõuda müüjalt sellega seonduva hinnavahe hüvitamist.
	11. Kui müüjal lepingu objektiks olev kaup laos puudub, on ta viivitamatult kohustatud otsima võimalusi ostja tellimuse täitmiseks sobiva asenduskaubaga või kolmandate isikute abil. Asenduskauba saatmine tuleb eelnevalt kooskõlastada ostjaga. Juhul, kui müüja ei suuda tagada ostjale mõistliku aja jooksul asenduskaupa, on ostjal õigus vastav kaup hankida kolmandatelt isikutelt ning nõuda müüjalt sellega seonduva hinnavahe hüvitamist.
5. **Müügigarantii**
	1. Müüja tagab, et kaup vastab õigusaktides, hanke alusdokumentides nõutule ning pakkumuses lubatule, on kõrgkvaliteediline ning sobib ostjale kasutamiseks.
	2. Müüja annab kaubale garantii kauba säilivustähtaja lõpuni.
	3. Mehaanilise vigastusega ja muul moel kõlbmatu kauba asendab müüja 5 (viie) kalendripäeva jooksul veateate saamisest.
6. **Poolte vastutus lepingu rikkumisel**
	1. Lepinguga enesele võetud kohustuste täitmata jätmise või mittekohase täitmise eest vastutavad pooled lepinguga ja Eesti seadusandlusega ettenähtud korras ja ulatuses.
	2. Lepingust tulenevate kohustuste täitmata jätmise või mittekohase täitmisega teisele poolele tekkinud materiaalse kahju hüvitab kahju tekkimises süüdi olev pool.
7. **Vääramatu jõud**
	1. Lepingust tulenevate kohustuste mittetäitmist või mittenõuetekohast täitmist ei loeta lepingu rikkumiseks, kui selle põhjuseks oli vääramatu jõud. Vääramatu jõuna käsitlevad pooled võlaõigusseaduse §-s 103 lg 2 nimetatud asjaolusid.
	2. Pool, kelle tegevus lepingujärgsete kohustuste täitmisel on takistatud vääramatu jõu asjaolude tõttu, on kohustatud sellest koheselt kirjalikult teatama teisele poolele.
	3. Kui vääramatu jõu asjaolud kestavad üle 90 (üheksakümne) päeva, loetakse, et leping on lõppenud täitmise võimatusega. Sellisel juhul ei ole kummalgi poolel õigus nõuda teiselt poolelt lepingu mittetäitmise või mittekohase täitmisega tekitatud kahju hüvitamist.
	4. Pooled on kohustatud rakendama kohaseid meetmeid, et ära hoida teisele poolele kahju tekitamine ja tagada võimaluste piires oma lepingust tulenevate ja sellega seotud kohustuste täitmine.
	5. Vääramatu jõu asjaolude ilmnemisel pikeneb lepingu lõpptähtaeg, samuti vahetähtajad, nimetatud asjaolude esinemise perioodi võrra. Pool, kelle tegevus lepingust tulenevate kohustuste täitmisel on takistatud vääramatu jõu asjaolude tõttu, on kohustatud sellest koheselt kirjalikult teatama teisele poolele ning vääramatu jõu asjaolude äralangemisel lepingut täitma asuma.
8. **Teated ja esindajad**
	1. Teadete edastamine toimub üldjuhul telefoni või e-posti teel. Juhul, kui teate edastamisel on olulised õiguslikud tagajärjed, peavad teisele poolele edastatavad teated olema edastatud taasesitamist võimaldavas vormis (s.o kirjalikus vormis, faksi või e-posti teel). Kirjalikus vormis peavad olema eelkõige poolte lepingust taganemise või ülesütlemise avaldused, samuti poole nõue teisele poolele, mis esitatakse tulenevalt lepingu rikkumisest. Informatiivset teadet võib anda ka telefoni teel.
	2. Lepinguga seotud teated edastatakse teisele poolele lepingus märgitud andmetel. Aadressi muutusest on pool kohustatud koheselt informeerima teist poolt.
	3. Kirjalik teade loetakse poole poolt kätte saaduks, kui see on üleantud allkirja vastu või kui teade on saadetud postiasutuse poolt tähitud kirjaga poole poolt lepingus näidatud aadressil ja postitamisest on möödunud 5 (viis) kalendripäeva. Juhul, kui pool on lepingu kehtivuse aja jooksul muutnud oma aadressi ning ei ole sellest teist poolt kirjalikult informeerinud, loetakse teade poole poolt kätte saaduks. E-posti teel saatmise korral loetakse teade kätte saaduks pärale jõudmisteates märgitud kellaajal.
	4. Ostja kontaktisik lepingu täitmisel on: ……………….., aadress Tartu Liiva 32, tel ……………………….., e-post ………………………
	5. Müüja kontaktisik lepingu täitmisel on: Külli Aru, aadress Tartu mnt 84D Tallinn 10112, tel 60 14 140, e-post: tellimus@intermed.ee
9. **Vaidluste lahendamine ja kohaldatav seadus**
	1. Lepingu täitmise, muutmise, lõpetamise või vastutuse kohaldamisega tekkivad vaidlused lahendatakse läbirääkimiste teel.
	2. Kui lepingust tekkivaid lahkarvamusi ei õnnestu lahendada läbirääkimiste teel lahendatakse vaidlus Eesti Vabariigi õigusaktidega sätestatud korras Harju Maakohtus.
10. **Muud tingimused**
	1. Kauba tarnimisega seotud kõrvalkohustused tuleb täita vastavalt riigihanke alusdokumentides ja pakkumuses kirjeldatule.
	2. Müüja tagab lepingu täitmiseks vajalike õiguslike eelduste (sh kehtivate tegevuslubade, registreeringute, müügilubade, sertifikaatide jms) olemasolu kogu lepingu kehtivuse ajal.
	3. Müüja annab ostja soovil ostjale kauba kohta igakülgset informatsiooni, sh esitab kauba kohta käivad sertifikaadid jm dokumendid.
11. **Lõppsätted**
	1. Leping allkirjastatakse poolte esindajate poolt digitaalselt ja kehtib kuni lepingust tulenevate õiguste ja kohustuste täitmiseni. Lepingut võib muuta ainult pooltevahelise kirjaliku kokkuleppega kooskõlas riigihangete seaduses sätestatuga.
	2. Kauba tarnimise periood on 01.01.2021 kuni 31.12.2021.

**OSTJA: MÜÜJA:**

**Tartu Hooldekodu OÜ Balti Intermed**

Reg kood 75006730 Reg kood 10170298

Liiva 32, Tartu 50303 Tartu mnt 84D, Tallinn 10112

Astrid Kütt Katrin Seeder

(digiallkiri) (digiallkiri)